Зусім абгрунтавана й лягічна, палітычнае кіраўніцтва БККА, як і значная частка беларускага грамадзтва ў ЗША, уважала й постсакавіковую палітычную дзейнасьць Беларускага Руху як працу дзяржаўніцкую, крокі да аднаўленьня незалежнасьці. Гэтак, нацыянальная актыўнасьць у часе ваенных гадоў 1941 – 1944 залічалася ў прагрэс нацыянальнага руху. Створаныя ў гэтыя гады Беларуская народная самапомач, Саюз беларускай моладзі, Беларуская краёвая абарона, юрыспрудэнцыя, школьніцтва, Сабор Беларускай Праваслаўнай Царквы ды крокі да аднаўленьня аўтакефаліі, а найбольш – арганізацыя Беларускай Цэнтральнай Рады ды пацьверджаньне пастановаў 25 сакавіка 1918 г. ІІ Усебеларускім кангрэсам 27 чэрвеня 1944 г. – усё гэта лічылася крокамі Беларускага Нацыянальнага Араджэньня ды станавіла аснову дзеяньня Беларускага кангрэсавага камітэту Амэрыкі.